  Майя Бывальцева Россиысь тодмо гимнастка Светлана Хоркина Удмуртиысь «iВолга-2016» форуме пыриськись егитъёсын вераськиз. Со сярысь ивортэ элькунъя Валтӥсь федерал инспекторлэн пресс-службаез. Европалэн но дуннелэн трос пол чемпионкаез егитъёслэн пӧртэм юанъёсызлы час ӵоже валэктонъёс сётъяз. Спортсменка аслаз азинскон сюресэз сярысь вераз. «Монэ спортэ басьтэмзы уг поты вал, укыр ӝужыт, пе, нош кужымед ӧжыт. Но мон ваменэс, спортзалэ возьмасьлэсь азьло лыктылӥ, берпуметӥ кошкылӥ. Лэсьтылӥ элементъёсты, котькуд спортсмен соосты лэсьтыны уз быгаты. Аслым кулэзэ басьтӥ. Мон быдэс улонам возьматӥсько, мон оскымон адями, мон азьветлӥсь, мон устоез шуыса», — вераз Светлана. Гимнастка адямилэн улоназ семьялэсь интызэ пусйиз. Ӵапак ӵыжы-выжыосызлэн осконзы чебер но ненег нылашлы спортын бадӟым азинсконъёс басьтыны юрттӥз. Хоркина пусйиз, туала егитъёслы туж бадӟым осконъёсыз шуыса.  «Тӥ ми сярысь кужмогес, визьмогес но быгатӥсьесьгес. Мон оскисько, котькудӥз тӥ пӧлысь аслэсьтыз льӧль малпанъёссэ быдэстыны быгатоз. Котькудмы асьмеос — зол огъёзэт. Соин кунмылэн азинскемез герӟаськемын. Азяды чурытгес куронъёс пуктэ. Соку тӥ луоды зэмос адями но ас ужады бадӟым усточи. Сыӵе мынам ӵектонэ», — вазиськиз спортсменка пумиськонэ лыктэмъёслы. Тегъёс: Спорт егитъёс Удмуртия ГФИ Мерлык  